DJEČJI VRTIĆ IVANIĆ GRAD
Park hrvatskih branitelja 3
IVANIĆ-GRAD

KLASA:008-01/26-01/01
URBROJ:238/10-77-03-26-57


	
POZIV ZAINTERESIRANOJ JAVNOSTI ZA DOSTAVU MIŠLJENJA, PRIMJEDBI, PRIJEDLOGA O NACRTU STATUTA DJEČJEG VRTIĆA IVANIĆ GRAD  PUTEM INTERNETSKOG SAVJETOVANJA


	Razlozi donošenja akta
	Usklađivanje odredaba Statuta Dječjeg vrtića Ivanić Grad  zbog otvaranja novog objekta odnosno zatvaranja postojećih objekata, te usklađivanja s odredbama Zakona o izmjenama i dopunama Zakona o predškolskom odgoju i obrazovanju („Narodne novine“ 22/26)

	
Ciljevi provođenja savjetovanja

	Upoznavanje zainteresirane javnosti i svih zainteresiranih subjekata na koje se predmetni akt može primjenjivati

	
Rok za podnošenje mišljenja, primjedbi i prijedloga

	30 dana od dana objave (objava dana 06.11.2026.)

	
Način podnošenja mišljenja, primjedbi i prijedloga

	info@djecjivrtic-ivanic.hr


	
Sukladno članku 11. stavku 4. Zakona o pravu na pristup informcijama („Narodne novine“ 25/13, 85/15 i 69/22) Dječji vrtić Ivanić Grad sastaviti će i objaviti izvješćeo savjetovanju s zainteresiranom javnošću, a koje ssadrži zaprimljene prijedloge i primjedbe te očitovanja o razlozima za neprihvaćanje pojedinih prijedloga i primjedbi. Predmetno izvješće dostavlja tijelu nadležnom za donošenje akta (upravnom vijeću).














Na temelju članka 54. Zakona o ustanovama („Narodne novine“ 76/93, 29/97, 47/99, 35/08, 127/19 i 151/22) i članka 41. Zakona o predškolskom odgoju i obrazovanju („Narodne novine“ 10/97, 107/07, 94/13, 98/19, 57/22, 101/23, 145/23, 145/24, 146/25 i 22/26) Upravno vijeće Dječjeg vrtića  Ivanić Grad uz prethodnu suglasnost Gradskog vijeća Grada Ivanić Grada (_________________________________) na svojoj _____. sjednici održanoj dana ____.2026. donijelo je 




S  T  A  T  U  T
Dječjeg vrtića Ivanić Grad 




I. OPĆE ODREDBE

Članak 1.
     Ovim Statutom uređuju se statusna obilježja, odnosi Osnivača i Dječjeg vrtića Ivanić Grad, djelatnost, programi i pružanje usluga, ustrojstvo, položaj i ovlasti upravnog i odgojiteljskog vijeća, status roditelja, status radnika te druga pitanja važna za obavljanje djelatnosti i poslovanje Dječjeg vrtića Ivanić Grad  (u daljem tekstu: Vrtić).


Članak 2.
(1) Vrtić je predškolska javna ustanova.
(2) Vrtić je pravna osoba upisana u sudski registar kod Trgovačkog suda u Zagrebu, br. It-97/2160-3 od 28.07.1997. godine i zajednički elektronički upisnik ustanova predškolskog odgoja koji vodi ministarstvo nadležno za obrazovanje.


Članak 3.
(1) Osnivač Vrtića je Grad Ivanić-Grad (u daljem tekstu: Osnivač).
(2) Vrtić je pravni sljednik društveno pravne osobe Predškolske organizacije Grada Ivanić-Grada koju je osnovala Općina Ivanić-Grad svojom odlukom broj 02-2482/1 od 29.04.1964. godine i 1195 od 19.02.1974. godine.


Članak 4.
(1) Naziv Vrtića je DJEČJI VRTIĆ IVANIĆ GRAD.
(2) Sjedište Vrtića je Sajmišna ulica 2, Ivanić-Grad (objekt „Maslačak“).
(3) Vrtić može promijeniti naziv i sjedište odlukom Osnivača.


Članak 5.
(1) Puni naziv Vrtić ističe na natpisnoj ploči na zgradi svoga sjedišta i na drugim zgradama u kojima obavlja djelatnost.
(2) Natpisna ploča uz puni naziv Vrtića obvezno sadrži i grb Republike Hrvatske i naziv: Republika Hrvatska.
(3) Natpisna ploča Vrtića ističe se na desnoj strani glavnog ulaza, gledano u pročelje zgrade.


Članak 6.
(1) U radu i poslovanju Vrtić koristi:
1. jedan ili više pečata s grbom Republike Hrvatske, okruglog oblika, promjera 38 mm, na kojem je uz rub ispisan naziv i sjedište Vrtića, a u sredini pečata nalazi se grb Republike Hrvatske;
2. kvalificirani elektronički pečat definiran Uredbom (EU) br. 910/2014 Europskog parlamenta i Vijeća od 23. srpnja 2014. o elektroničkoj identifikaciji i uslugama povjerenja za elektroničke transakcije na unutarnjem tržištu i stavljanju izvan snage Direktive 1999/93/EZ;
3. jedan ili više pečata okruglog oblika, promjera 38 mm, koji sadrži naziv i sjedište Vrtića;
4. jedan ili više štambilja četvrtastog oblika dužine 63 mm i širine 20 mm, koji sadrži naziv i sjedište Vrtića.
(2) Pečatom iz stavka 1. toč. 1. i 2. ovoga članka ovjeravaju se akti koje Vrtić donosi u okviru javnih ovlasti ili kao tijelo javne vlasti.
(3) Pečat iz stavka 1. toč. 3. ovoga članka rabi se za redovito administrativno-financijsko poslovanje i ovjeravanje pismena koja nemaju obilježje akata iz stavka 2. ovoga članka.
            (4) Štambilj se rabi za uredsko poslovanje Vrtića.
            (5) O broju, uporabi i čuvanju pečata i štambilja odlučuje ravnatelj.


Članak 7.
(1) Vrtić predstavlja i zastupa ravnatelj ili osoba koju ravnatelj za to pisano opunomoći.
(2) U parničnom sporu između Vrtića i ravnatelja te u postupku utvrđivanja odgovornosti ravnatelja za kaznena djela, Vrtić zastupa predsjednik upravnog vijeća ili osoba koju on pisano opunomoći.


Članak 8.
(1) Vrtić ima Dan Vrtića. Dan Vrtića je 29.04.   
(2) Obilježavanje dana Vrtića određuje se Godišnjim planom i programom rada.



II. ODNOSI VRTIĆA I OSNIVAČA


Članak 9.
     Tijela Vrtića ne mogu bez suglasnosti Osnivača:
· utvrditi programe koje će Vrtić ostvarivati;
· promijeniti djelatnost;
· donijeti ili promijeniti statut i pravilnik o unutarnjem ustrojstvu i načinu rada;
· steći, otuđiti ili opteretiti nekretninu ili drugu imovinu u iznosu većem od 50.000,00 (slovima: pedesettisuća) eura ;
· mijenjati namjenu objekta; 
· udružiti se u zajednice ustanova;
· osnovati drugu pravnu osobu.


Članak 10.
(1) Za obveze u pravnom prometu Vrtić odgovara cijelom svojom imovinom.
(2) Osnivač Vrtića za obveze Vrtića odgovara solidarno i neograničeno.



III. DJELATNOST
Članak 11.
(1) Djelatnost Vrtića je predškolski odgoj i obrazovanje te skrb o djeci rane i predškolske dobi od navršenih 6 mjeseci života do polaska u osnovnu školu.
(2) U okviru djelatnosti iz stavka 1. ovoga članka Vrtić ostvaruje:
· [bookmark: _Hlk118493064]redovite programe njege, odgoja, obrazovanja, zdravstvene zaštite i unaprjeđenja zdravlja djece i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima;
· programe za djecu rane i predškolske dobi s teškoćama u razvoju;
· programe za darovitu djecu rane i predškolske dobi;
· programe na jeziku i pismu nacionalnih manjina;
· programe predškole;
· programe ranog učenja stranih jezika;
· programe umjetničkog, kulturnog, vjerskog i sportskog sadržaja koji su primjereni razvojnim potrebama djece te njihovim mogućnostima i sposobnostima;
· druge odgojno-obrazovne programe sukladno potrebama djece i zahtjevima roditelja.
(3) Suglasnost na programe iz stavka 2. ovoga članka daje ministarstvo nadležno za obrazovanje.
(4) Djelatnost iz stavka 1. ovoga članka Vrtić obavlja kao javnu službu.
(5) Kao javne ovlasti Vrtić obavlja sljedeće poslove:
- upise djece u Vrtić i ispise djece iz Vrtića s vođenjem odgovarajuće dokumentacije;
- izdavanje potvrda i mišljenja;
- upisivanje podataka o Vrtiću u zajednički elektronički upisnik.
(6) Kada Vrtić u vezi s poslovima iz stavka 5. ovoga članka ili drugim poslovima koje obavlja kao javne ovlasti, odlučuje o pravu, obvezi ili pravnom interesu djeteta, roditelja/skrbnika ili druge fizičke ili pravne osobe, dužan je postupati prema odredbama zakona kojim se uređuje opći upravni postupak.


Članak 12.
Vrtić obavlja djelatnost iz članka 11. ovoga Statuta u sjedištu i u podružnicama, i to:
1. u podružnici Centar, Park hrvatskih branitelja 3, Ivanić-Grad (objekt „Suncokret);
2. u podružnici Žeravinec, Ulica Milke Trnine 2, Ivanić-Grad (objekt „Livada“);
3. u podružnici Graberje Ivanićko, Šenoina ulica 11, Graberje Ivanićko (objekt „Sunce“);   
4. u podružnici Posavski Bregi, Savska ulica 69/d, Posavski Bregi (objekt „Tratinčica“).

	
Članak 13.
     U svezi s obavljanjem djelatnosti Vrtić surađuje s drugim vrtićima i osnovnim školama, drugim prikladnim ustanovama i udrugama.


Članak 14.
Djelatnost iz članka 11. ovoga Statuta Vrtić obavlja na temelju Zakona o predškolskom odgoju i obrazovanju, Nacionalnog kurikula za rani i predškolski odgoj i obrazovanje, vrtićkog kurikuluma i Godišnjeg plana i programa rada te odredaba ovoga Statuta. 


Članak 15.
(1) Vrtićkim kurikulom utvrđuju se programi, namjena programa, nositelji i način ostvarivanja programa, vremenik aktivnosti programa i način vrednovanja.
(2) Godišnjim planom i programom rada utvrđuju se programi odgojno-obrazovnog rada, programi zdravstvene zaštite i unaprjeđenja zdravlja, programi socijalne skrbi, drugi programi koje Vrtić ostvaruje u dogovoru s roditeljima djece te ostala pitanja važna za obavljanje djelatnosti.


Članak 16.
(1) Vrtićki kurikul upravno vijeće donosi u pravilu svakih pet godina, a u skladu s potrebama moguće su njegove izmjene i dopune, dok  Godišnji plan i program rada upravno vijeće donosi do 30. rujna tekuće pedagoške godine.
(2) Vrtić je dužan Osnivaču dostaviti Godišnji plan i program rada, kao i Izvješća o njegovu ostvarivanju.



IV. PRUŽANJE USLUGA


Članak 17.
Vrtić pruža korisnicima usluge prema zakonu, provedbenim propisima, odlukama Osnivača i svojim općim aktima.


Članak 18. 
(1) Vrtić upisuje djecu u odgojno-obrazovne programe prema planu upisa i odluci o upisu (natječaj za upis).
(2) Plan upisa donosi upravno vijeće.
(3) Odluku o upisu donosi upravno vijeće za pedagošku godinu.
(4) Odluka o upisu sadrži:
· uvjete upisa u Vrtić;
· prednost upisa, prema aktima Osnivača i Vrtića;
· rokove sklapanja ugovora;
· iznos naknade za usluge Vrtića;
· ostale podatke važne za upis djece i pružanje usluga.


Članak 19.
(1) Odluka o upisu djece u Vrtić objavljuje se na internet stranici i oglasnoj ploči Vrtića.
(2) Upisi i ispisi u Vrtiću odvijaju se sukladno odredbama zakona, internih akata Vrtića i akata Osnivača.



V. UNUTARNJE USTROJSTVO I NAČIN RADA


Članak 20.
(1) Unutarnjim ustrojstvom povezuju se oblici rada prema zahtjevima pedagoške teorije i prakse i uspješnom obavljanju djelatnosti.
(2) Unutarnjim ustrojstvom uređuje se obavljanje odgojnih, obrazovnih i zdravstvenih programa,  stručno-pedagoškog rada,  administrativno-stručnih, računovodstveno-financijskih i pomoćno-tehničkih poslova te njihova međusobna usklađenost.


Članak 21.
(1) U Vrtiću se rad s djecom provodi u jasličkim i vrtićkim odgojnim skupinama.
(2) Broj djece u odgojnim skupinama, dob djece u odgojnim skupinama te normativi neposrednog rada odgojitelja u skupini određuju se prema provedbenim propisima donesenim temeljem Zakona o predškolskom odgoju i obrazovanju i prema Državnom pedagoškom standardu predškolskog odgoja i obrazovanja.


Članak 22.
     U Vrtiću se ustrojava i provodi odgojno-obrazovni rad s djecom raspoređenom u skupine cjelodnevnog boravka, a prema potrebi poludnevnog i kraćeg dnevnog boravka ili višednevnog boravka djece, u skladu s Državnim pedagoškim standardom predškolskog odgoja i obrazovanja.


Članak 23.
     Stručno-pedagoški poslovi u Vrtiću se ustrojavaju u svezi s odgojno-obrazovnim, zdravstvenim i socijalnim radom s djecom u odgojnim skupinama i na razini Vrtića radi zadovoljavanja potreba i interesa djece te stvaranja primjerenih uvjeta za rast i razvoj svakog djeteta i u suradnji s roditeljima radi nadopune obiteljskog odgoja.


Članak 24.
     Pravni, administrativni i računovodstveno-financijski poslovi ustrojavaju se radi ostvarivanja djelatnosti Vrtića i njegovog poslovanja kao javne službe, vođenja propisane dokumentacije i evidencije, ostvarivanja prava djece i roditelja, javnosti rada Vrtića, obavljanja računovodstveno-financijskih i drugih administrativnih i stručnih poslova potrebnih za redovito poslovanje Vrtića i ostvarivanje prava radnika Vrtića.


Članak 25.
     Pomoćno-tehnički poslovi ustrojavaju se radi osiguranja primjerenih tehničkih i drugih uvjeta za ostvarivanje Godišnjeg plana i programa rada i Državnog pedagoškog standarda predškolskog odgoja i obrazovanja.


Članak 26.
(1) Vrtić obavlja djelatnost u okviru petodnevnog radnog tjedna.
(2) Rad s djecom ustrojava se prema potrebama korisnika.
(3) Tjedni i dnevni raspored radnika, dnevni odmor i uredovno vrijeme za rad s roditeljima i skrbnicima djece i drugim građanima utvrđuje se u skladu s obvezama iz godišnjeg plana i programa rada, aktima Osnivača i općim aktima Vrtića.


Članak 27.
     Tjedno i dnevno radno vrijeme Vrtića utvrđuje se u skladu s vrstom, sadržajem i trajanjem programa, s dobi djece i potrebama i interesima roditelja, te organizacijskim mogućnostima Vrtića.


Članak 28.
     Unutarnje ustrojstvo i način rada Vrtića uređuje se Pravilnikom o unutarnjem ustrojstvu i načinu rada.



VI. UPRAVLJANJE VRTIĆEM


Članak 29.
(1) Vrtićem upravlja upravno vijeće.
(2) Upravno vijeće ima sedam članova:
1. četiri člana imenuje Osnivač;
2. jednoga člana biraju roditelji djece korisnika usluga;
3. dva člana biraju odgojitelji i stručni suradnici iz svojih redova (u daljem tekstu: odgojitelji).


Članak 30.
(1) Članovi upravnog vijeća iz članka 29. ovoga Statuta imenuju se odnosno biraju na četiri godine i mogu biti ponovo imenovani odnosno birani.
(2) Član upravnog vijeća kojeg imenuje Osnivač treba imati završen najmanje preddiplomski sveučilišni studij ili stručni studij na kojem se stječe najmanje 180 ECTS bodova i ne može biti radnik Vrtića.
(3) Mandat člana upravnog vijeća teče od dana verificiranja, odnosno potvrđivanja mandata.

Članak 31.
(1) O imenovanju i opozivu svojih članova u upravno vijeće Osnivač izvješćuje Vrtić pisanim putem.
(2) Ukoliko Osnivač opozove pojedinog člana upravnog vijeća iz svojih redova ili isti podnese ostavku na svoje članstvo u upravnom vijeću prije isteka mandata, mandat novoimenovanog člana upravnog vijeća traje do isteka mandata ranije imenovanog člana upravnog vijeća.


Članak 32.
(1) Član upravnog vijeća iz reda roditelja bira se na sastanku roditelja.
(2) Svaki roditelj može predložiti ili biti predložen za člana upravnog vijeća, odnosno istaknuti svoju kandidaturu.
(3) O predloženim kandidatima glasuje se javno dizanjem ruku.
(4) Za člana upravnog vijeća izabran je kandidat koji je dobio najveći broj glasova nazočnih roditelja.
(5) Sastanak roditelja saziva i njime rukovodi ravnatelj.
(6) O izborima za člana upravnog vijeća iz reda roditelja vodi se zapisnik.
(7) Izbori se održavaju, u skladu s mogućnostima, u pravilu 15 dana prije isteka mandata člana upravnog vijeća.


Članak 33.
(1) Kandidiranje i izbor kandidata za članove upravnog vijeća iz reda odgojitelja obavlja se na sjednici odgojiteljskog vijeća.
(2) Za provođenje izbora odgojiteljsko vijeće imenuje izborno povjerenstvo koje ima predsjednika i dva člana. 
(3) Članovi izbornog povjerenstva ne mogu se kandidirati za članove upravnog vijeća.
(4) Izbori se održavaju, u skladu s mogućnostima, u pravilu 15 dana prije isteka mandata člana upravnog vijeća.


Članak 34.
(1) Kandidate za članove upravnog vijeća iz reda odgojitelja mogu predlagati svi članovi odgojiteljskog vijeća.
(2) Svaki odgojitelj može istaknuti svoju kandidaturu.


Članak 35.
(1) Kandidatom se smatra svaki odgojitelj koji je prihvatio kandidaturu ili koji je istaknuo svoju kandidaturu.
(2) Prema redoslijedu kandidature izborno povjerenstvo popisuje kandidate za izbor u upravno vijeće.


Članak 36.
(1) Nakon završenog kandidiranja temeljem popisa kandidata izborno povjerenstvo sastavlja izbornu listu.
(2) U izbornoj listi kandidati se navode abecednim redom.

Članak 37.
(1) Nakon utvrđivanja izborne liste izborno povjerenstvo izrađuje glasačke listiće. Broj glasačkih listića mora biti jednak broju nazočnih članova odgojiteljskog vijeća.
(2) Glasački listić iz stavka 1. ovoga članka sadrži:
· naznaku da se glasovanje odnosi na izbor članova upravnog vijeća;
· broj članova koji se biraju u upravno vijeće;
· ime i prezime kandidata.
(3) Ispred imena i prezimena kandidata upisuje se redni broj.


Članak 38.
(1) Glasovanje je tajno.
(2) Glasovanje se obavlja u posebnoj prostoriji.
(3) Glasovanju moraju biti nazočni svi članovi izbornog povjerenstva.


Članak 39.
(1) Kada birač uđe u prostoriju u kojoj se glasuje, predsjednik izbornog povjerenstva upisuje birača u birački spisak, daje mu glasački listić i objašnjava mu način glasovanja.
(2) Birač može glasovati samo za kandidate upisane na glasačkom listiću.
(3) Birač glasuje tako da zaokruži redni broj ispred imena kandidata.
(4) Glasački listići popunjeni suprotno stavku 2. i 3. ovoga članka smatraju se nevažećima.


Članak 40.
(1) Nakon završetka glasovanja izborno povjerenstvo prebrojava glasove s važećih glasačkih listića i sastavlja listu s imenima kandidata prema broju dobivenih glasova.
(2) Za člana upravnog vijeća izabrana su dva kandidata koja su dobila najveći broj glasova.
(3) Ako dva ili više kandidata dobiju isti drugi najveći broj glasova, glasovanje se za te kandidate ponavlja sve dok jedan od kandidata ne dobije veći broj glasova.
(4) S listom iz stavka 1. ovoga članka izborno povjerenstvo neposredno upoznaje odgojiteljsko vijeće.
(5) Odgojiteljsko vijeće može listu prihvatiti ili odbiti.
(6) Odgojiteljsko vijeće može odbiti listu ako osnovano posumnja da je tijekom izbora bilo povrjede postupka ili propusta izbornog povjerenstva.
(7) Kada odgojiteljsko vijeće listu prihvati, proglašava se član upravnog vijeća.


Članak 41.
     O izborima za člana upravnog vijeća iz reda odgojitelja vodi se zapisnik, a predsjednik izbornog povjerenstva izdaje izabranom članu potvrdu o izboru.




Članak 42.
(1) Nakon imenovanja, odnosno izbora većine članova upravnog vijeća saziva se prva (konstituirajuća) sjednica novoizabranog upravnog vijeća.
(2) Prvu sjednicu novoizabranog upravnog vijeća saziva ravnatelj.
(3) Ravnatelj rukovodi radom prve (konstituirajuće) sjednice do izbora predsjednika.


Članak 43.
     Dnevni red prve (konstituirajuće) sjednice obvezno sadrži:
· izvješće predsjedavatelja sjednice o izboru članova upravnog vijeća;
· verificiranje, odnosno potvrđivanje mandata izabranih članova upravnog vijeća;
· izbor predsjednika i zamjenika predsjednika upravnog vijeća.


Članak 44.
(1) Verificiranje, odnosno potvrđivanje mandata novoizabranih članova obavlja ravnatelj provjerom identiteta pojedinog člana s podacima iz isprava o izborima.
(2) Verificiranje, odnosno potvrđivanje mandata članova upravnog vijeća koji su izabrani zbog prijevremenog isteka mandata ili zbog isteka mandata u toku rada već konstituiranog upravnog vijeća vrši predsjednik upravnog vijeća.
(3) Članovi upravnog vijeća ne mogu obavljati svoje dužnosti ni ostvarivati prava prije nego je obavljeno potvrđivanje mandata.


Članak 45.
(1) Predsjednik upravnog vijeća bira se iz reda članova koje je imenovao Osnivač, a za zamjenika predsjednika upravnog vijeća može biti izabran svaki član upravnog vijeća.
(2) Predsjednik i zamjenik predsjednika upravnog vijeća biraju se na razdoblje od četiri godine, odnosno za vrijeme trajanja mandata ili do prestanka obnašanja dužnosti predsjednika ili zamjenika predsjednika, nakon čega se na odgovarajući način primjenjuju odredbe ovoga članka.
(3) O kandidatima za predsjednika i zamjenika predsjednika upravnog vijeća članovi upravnog vijeća glasuju javno dizanjem ruku.
(4) Za predsjednika i zamjenika predsjednika izabran je kandidat koji je dobio većinu glasova ukupnog broja članova upravnog vijeća.
(5) Nakon izbora predsjednika upravnog vijeća ravnatelj predaje predsjedniku dalje vođenje sjednice.


Članak 46.
(1) Članu upravnog vijeća iz reda odgojitelja i iz reda roditelja prestaje mandat:
1. ako podnese ostavku na dužnost člana upravnog vijeća;
2. ako mu kao odgojitelju prestane radni odnos u Vrtiću;
3. ako privremeno ili trajno ne može izvršavati obveze člana upravnog vijeća;
4. ako tijelo koje ga je izabralo u upravno vijeće nije zadovoljno njegovim radom u upravnom vijeću;
5. ako djetetu čiji roditelj je izabran za člana upravnog vijeća prestane koristiti usluge predškolskog odgoja Vrtića, ako mu je izrečena neka od mjera za zaštitu prava i dobrobiti djeteta određena Obiteljskim zakonom, te ako je lišen poslovne sposobnosti.
(2) Prijedlog za opoziv člana upravnog vijeća iz reda odgojitelja može dati ravnatelj, jedna trećina članova odgojiteljskog vijeća Vrtića, a prijedlog za opoziv člana upravnog vijeća iz reda roditelja može dati najmanje jedna trećina roditelja djece koja koriste usluge predškolskog odgoja Vrtića.
(3) Odluku o opozivu donosi tijelo koje je izabralo člana upravnog vijeća, javnim glasovanjem, većinom glasova nazočnih, osim u slučaju iz točke 5. stavka 1. ovoga članka kada mandat člana upravnog vijeća prestaje danom saznanja Vrtića za nastupom opisanog događaja iz predmetne odredbe.


Članak 47.
(1) Ako pojedinom članu upravnog vijeća iz članka 29. stavka 2. točke 2. i 3. ovoga Statuta prijevremeno prestane mandat, provode se dopunski izbori. 
(2) Dopunski izbori provode se, u skladu s mogućnostima, a u pravilu u roku od 15 dana od dana prestanka mandata člana.
(3) Mandat člana upravnog vijeća izabranog na dopunskim izborima traje do isteka mandata ranije izabranog člana upravnog vijeća.
(4) Na dopunske izbore odgovarajuće se primjenjuju članci 32. do 41. ovoga Statuta.


Članak 48.
(1) Upravno vijeće može pravovaljano odlučivati ako je na sjednici nazočna natpolovična većina ukupnog broja članova.
(2) Članovi upravnog vijeća o svim pitanjima iz svoje nadležnosti odlučuju zajednički.
(3) Odluke upravnog vijeća su pravovaljane ako je za njih glasovala natpolovična većina nazočnog broja članova, osim u slučajevima kada je zakonom ili ovim Statutom određeno drugačije.
(4) Upravno vijeće, uz ostvarenje uvjeta iz stavka 1. ovoga članka i članka 81. ovoga Statuta, natpolovičnom većinom ukupnog broja članova odlučuje o:
· donošenju općih akata Vrtića;
· financijskom planu za kalendarsku godinu i obračunu financijskog plana;
· vrtićkom kurikulumu i Godišnjem planu i programu rada;
· usvajanju Izvješća o realizaciji godišnjeg plana i programa rada;
· uporabi dobiti;
· [bookmark: _Hlk118566972]stjecanju, opterećivanju ili otuđivanju nekretnina i pokretne imovine te investicijama od 25.000,01 eura (slovima: dvadesetpettisućaeuraijedaneurocent) do 50.000,00 eura (slovima: pedesettisuća), a preko 50.000,00 eura (slovima: pedesettisuća), uz suglasnost Osnivača;
· odlukama iz članka 9. i 18. ovoga Statuta;
· davanju suglasnosti ravnatelju za sklapanje ugovora s Vrtićem u svoje ime i za svoj račun, u svoje ime a za račun drugih osoba ili u ime i za račun drugih osoba;
· promjeni djelatnosti Vrtića uz suglasnost Osnivača;
· objavljivanju natječaja za zasnivanje radnog odnosa;
· prijedlogu ravnatelja o zasnivanju radnog odnosa u Vrtiću temeljem natječaja, te o prestanku radnog odnosa radnika u Vrtiću;
· prijedlogu ravnatelja o upućivanju odgojitelja i stručnih suradnika na liječnički pregled temeljem odredaba Zakona o predškolskom odgoju i obrazovanju;
· zahtjevima radnika za zaštitu prava iz radnog odnosa;
· prijedlogu statusnih promjena;
· prijedlogu Osnivaču u svezi imenovanja i razrješenja ravnatelja Vrtića, kao i prijedlogu imenovanja vršitelja dužnosti ravnatelja Vrtića;
· određivanju osobe koja zamjenjuje ravnatelja u slučaju njegove privremene spriječenosti;
· drugim pitanjima kada je tako određeno odredbama zakona i internih akata Vrtića.


Članak 49.
(1) Upravno vijeće može osnivati radna tijela (povjerenstva, radne skupine) za proučavanje pitanja, pripremanje prijedloga ili obavljanje drugih poslova važnih za Vrtić.
(2) Članovi radnih tijela imenuju se na vrijeme koje je potrebno da se obavi određena zadaća.
(3) Članovi radnih tijela mogu biti osobe koje imaju potrebne sposobnosti i znanja za izvršenje zadaće zbog koje se radno tijelo osniva.
(4) Upravno vijeće može u svako doba opozvati radno tijelo, odnosno pojedinog člana radnog tijela.


Članak 50.
     Upravno vijeće:
· donosi opće akte Vrtića;
· donosi prijedlog financijskog plana, te financijski plan za kalendarsku godinu i obračun financijskog plana; 
· donosi kurikulum i Godišnji plan i program rada;
· odlučuje o usvajanju Izvješća o realizaciji godišnjeg plana i programa rada;
· odlučuje o raspodjeli dobiti, u skladu s aktima Osnivača;
· odlučuje samostalno o stjecanju, opterećivanju ili otuđivanju nekretnina i pokretne imovine te investicijama od 25.000,01 (slovima: dvadesetpettisućaeuraijedaneurocent) eura do 50.000,00 (slovima: pedesettisuća) eura, a preko 50.000,00 (slovima: pedesettisuća) eura, uz suglasnost Osnivača;
· daje ravnatelju suglasnost za sklapanje ugovora s Vrtićem u svoje ime i za svoj račun, u svoje ime a za račun drugih osoba ili u ime i za račun drugih osoba;
· daje Osnivaču prijedloge i mišljenja o pitanjima važnim za rad i sigurnost Vrtića;
· odlučuje uz suglasnost Osnivača o promjeni djelatnosti Vrtića;
· odlučuje o objavljivanju natječaja za zasnivanje radnog odnosa;
· odlučuje na prijedlog ravnatelja o zasnivanju radnog odnosa u Vrtiću temeljem natječaja, te o prestanku radnog odnosa radnika u Vrtiću;
· odlučuje prema prijedlogu ravnatelja o upućivanju odgojitelja i stručnih suradnika na liječnički pregled temeljem odredaba Zakona o predškolskom odgoju i obrazovanju;
· odlučuje o zahtjevima radnika za zaštitu prava iz radnog odnosa;
· predlaže statusne promjene;
· predlaže ravnatelju mjere poslovne politike;
· predlaže Osnivaču imenovanje i razrješenje ravnatelja i vršitelja dužnosti ravnatelja;
· razmatra rezultate odgojnoga rada;
· razmatra predstavke i prijedloge roditelja i skrbnika djece i drugih građana u svezi s radom Vrtića;
· obavlja druge poslove određene pozitivnim propisima i općim aktima Vrtića.


Članak 51.
(1) Predsjednik upravnog vijeća:
· predstavlja upravno vijeće;
· saziva sjednice upravnog vijeća i predsjedava im;
· potpisuje akte koje donosi upravno vijeće;
· obavlja druge poslove prema propisima, općim aktima Vrtića i ovlastima upravnog vijeća.
(2) Na zamjenika predsjednika upravnog vijeća primjenjuje se stavak 1. ovoga članka kada zamjenjuje predsjednika.



VII. RAVNATELJ



Članak 52.
(1) Vrtić ima ravnatelja.
(2) Ravnatelj je poslovodni i stručni voditelj Vrtića.
(3) Ravnatelj organizira i vodi rad i poslovanje Vrtića, predstavlja i zastupa Vrtić, poduzima sve pravne radnje u ime i za račun Vrtića, te zastupa Vrtić u svim postupcima pred sudovima i ovlaštenim javnopravnim tijelima.
(4) Ravnatelj je odgovoran za zakonitost rada Vrtića.
(5) Ravnatelja Vrtića imenuje i razrješava izvršno tijelo Osnivača na prijedlog upravnog vijeća.
(6) Ravnatelj se imenuje na razdoblje od pet godina, a ista osoba može biti ponovno imenovana.


Članak 53.
(1) Za ravnatelja Vrtića može biti imenovana osoba koja ispunjava sljedeće uvjete:
– završen studij odgovarajuće vrste za rad na radnome mjestu odgojitelja ili stručnoga suradnika u dječjem vrtiću, koji može biti:
a) sveučilišni integrirani prijediplomski i diplomski studij,
b) sveučilišni prijediplomski studij za odgojitelja,
c) sveučilišni diplomski studij,
d) stručni diplomski studij,
e) stručni studij odgovarajuće vrste, odnosno stručni studij kojim je stečena viša stručna sprema odgojitelja u skladu s prijašnjim propisima,
- položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s odredbama Zakona o predškolskom odgoju i obrazovanju,
- najmanje pet godina radnog iskustva u predškolskoj ustanovi na radnome mjestu odgojitelja ili stručnog suradnika.
(2) Za ravnatelja Vrtića ne može biti imenovana osoba za čiji rad u dječjem vrtiću postoje zapreke iz članka 25. Zakona o predškolskom odgoju i obrazovanju.
(3) Ravnatelj se bira na temelju javnog natječaja, koji raspisuje upravno vijeće. 
(4) Natječaj se raspisuje u pravilu dva mjeseca prije isteka mandata aktualnog ravnatelja.
(5) Natječaj za imenovanje ravnatelja objavljuje se na mrežnim stranicama Vrtića, kao i u „Narodnim novinama“ i traje najmanje osam dana.
(6) U natječaju se objavljuju uvjeti koje ravnatelj mora ispunjavati, vrijeme na koje se imenuje, rok za podnošenje prijava na natječaj, rok u kojem će prijavljeni kandidati biti obaviješteni o izboru, te dokazi o ispunjavanju uvjeta koje kandidat uz prijavu treba priložiti.


Članak 54.
(1) Nakon isteka roka za podnošenje prijava na natječaj upravno vijeće razmatra natječajnu dokumentaciju (ispituje jesu li prijave potpune, dostavljene u roku, ispunjavaju li kandidati sve propisane uvjete), te utvrđuje prijedlog za imenovanje ravnatelja i dostavlja ga s natječajnom dokumentacijom izvršnom tijelu Osnivača.
(2) Ako prigodom glasovanja o prijedlogu potrebnu većinu ne dobije ni jedan kandidat, glasovanje se ponavlja. U prvom ponavljanju glasovanja ne mogu sudjelovati kandidati koji su u prvom glasovanju dobili jedan ili manje glasova. U drugom ponavljanju glasovanja ne mogu sudjelovati kandidati koji su u prvom ponavljanju glasovanja dobili manje od dva glasa.
(3) Upravno vijeće dostavlja svim prijavljenim kandidatima obavijest o izboru s poukom o pravu na pregled natječajnog materijala i prava na sudsku zaštitu. 
(4) Ako se na natječaj za izbor ravnatelja ne prijavi nijedan kandidat ili upravno vijeće ne može utvrditi prijedlog za imenovanje ravnatelja, izvijestit će o tome izvršno tijelo Osnivača i raspisati novi natječaj. Do imenovanja ravnatelja na temelju ponovljenog natječaja, izvršno tijelo Osnivača će na prijedlog upravnog vijeća imenovati vršitelja dužnosti ravnatelja, ali najdulje na vrijeme od godinu dana.


Članak 55.
(1) S osobom imenovanom za ravnatelja Vrtića predsjednik upravnog vijeća sklapa ugovor o radu na rok od pet godina u punom radnom vremenu, a na temelju i u skladu s odlukom izvršnog tijela Osnivača o imenovanju ravnatelja.
(2) Ako je osoba imenovana za ravnatelja Vrtića prije imenovanja imala zasnovan radni odnos u Vrtiću na neodređeno vrijeme za poslove odgojitelja ili stručnog suradnika, nakon isteka mandata omogućit će joj se povratak na radno mjesto za koje je imala sklopljen ugovor o radu na neodređeno vrijeme. 


Članak 56.
     Ravnatelj:
· predlaže opće akte koje donosi upravno vijeće;
· predlaže Godišnji plan i program rada;
· predlaže izvješće o realizaciji Godišnjeg plana i programa rada;
· predlaže vrtićki kurikul;
· predlaže prijedlog financijskog plana, polugodišnji i godišnji obračun;
· sudjeluje u radu upravnog vijeća, bez prava odlučivanja;
· predstavlja i zastupa Vrtić;
· poduzima sve pravne radnje u ime i za račun Vrtića;
· zastupa Vrtić u svim postupcima pred sudovima, upravnim i drugim državnim tijelima te pravnim osobama s javnim ovlastima;
· obustavlja izvršenje odluka upravnog vijeća i odgojiteljskog vijeća za koje zaključi da su suprotne zakonu, podzakonskim aktima i ostalim pozitivnim propisima, kao i aktima Vrtića;
· izvješćuje upravno vijeće i Osnivača o poslovanju Vrtića;
· sklapa pravne poslove u ime i za račun Vrtića; 
· zaključuje o potrebi zasnivanja radnog odnosa;
· predlaže upravnom vijeću zasnivanje radnog odnosa po natječaju i prestanak radnog odnosa radnika Vrtića;
· predlaže upravnom vijeću upućivanje odgojitelja i stručnih suradnika na liječnički pregled;
· izdaje radne naloge radnicima; 
· odlučuje o zapošljavanju radnika na određeno vrijeme do 60 dana;
· odobrava službena putovanja radnika i odsutnost s radnog mjesta;
· izvršava odluke i zaključke upravnog vijeća i odgojiteljskog vijeća;
· određuje raspored upućivanja radnika na zdravstveni pregled;
· odlučuje o stjecanju, opterećivanju ili otuđivanju nekretnina i pokretne imovine Vrtića, te o investicijama do 25.000,00 (slovima: dvadesetpettisuća) eura; 
· sudjeluje u poslovima provođenja upisa djece u Vrtić;
· izvješćuje upravno vijeće i odgojiteljsko vijeće o nalozima i odlukama tijela upravnog i stručnog nadzora, svakoga iz njihova djelokruga rada;
· saziva konstituirajuću sjednicu upravnog vijeća;
· priprema sjednice odgojiteljskog vijeća i predsjedava im;
· obavlja druge poslove utvrđene ovim Statutom i drugim općim aktima Vrtića, te poslove za koje zakonom, provedbenim propisom ili općim aktom nisu ovlaštena druga tijela Vrtića.


Članak 57.
(1) Ravnatelj je samostalan u radu, a osobno je odgovoran upravnom vijeću i Osnivaču.
(2) Ravnatelj  je  ovlašten  drugoj  osobi  dati  generalnu  ili  specijalnu  punomoć  za  zastupanje Vrtića u pravnom prometu, samo u granicama svojih ovlasti na način    određen odredbama zakona kojim se uređuju obvezni odnosi.
(3) Sadržaj i trajanje punomoći iz stavka 2. ovoga članka ravnatelj određuje samostalno.
(5) O davanju generalne punomoći ravnatelj je dužan izvijestiti upravno vijeće na prvoj sljedećoj sjednici.


Članak 58.
     Ravnatelj može osnivati povjerenstva i radne skupine za izradu nacrta općih i pojedinačnih akata ili obavljanje poslova važnih za djelatnost Vrtića.


Članak 59.
     Ravnatelja u slučaju privremene spriječenosti u obavljanju ravnateljskih poslova zamjenjuje član odgojiteljskog vijeća kojeg, na prijedlog ravnatelja, odredi upravno vijeće.

Članak 60.
(1) Ravnatelj može biti razriješen prije isteka vremena na koje je imenovan. 
(2) Kada upravno vijeće zaključi da postoji zakonom određeni razlog za razrješenje ravnatelja, podnijet će izvršnom tijelu Osnivača prijedlog za razrješenje ravnatelja, zajedno s prijedlogom za imenovanje vršitelja dužnosti ravnatelja. Uz prijedlog za razrješenje ravnatelja upravno vijeće će priložiti dokaze kojima se dokazuje ispunjenost zakonskih uvjeta za razrješenje ravnatelja. 
(3) Izvršno tijelo Osnivača je dužno razriješiti ravnatelja i na prijedlog upravnog tijela koje je utvrdilo nepravilnosti i nezakonitosti u radu ravnatelja.
(4) Prije donošenja odluke o razrješenju, ravnatelju se mora dati mogućnost da se izjasni o razlozima za razrješenje.
(5) Kada izvršno tijelo Osnivača razriješi ravnatelja i imenuje vršitelja dužnosti ravnatelja, upravno vijeće će u roku od najkasnije 30 dana od dana imenovanja vršitelja dužnosti ravnatelja raspisati natječaj za imenovanje ravnatelja.


Članak 61.
(1) Upravno vijeće će predložiti imenovanje vršitelja dužnosti ravnatelja Osnivaču:
· kada se na raspisani natječaj za ravnatelja nitko ne prijavi; 
· kada nitko od prijavljenih kandidata ne bude predložen ili imenovan;
· kada ravnatelj bude razriješen;
· kada Vrtić nema ravnatelja.
(2) Za vrsitelja duznosti ravnatelja moze biti imenovana osoba koja ispunjava sljedeće uvjete: 
                 – završen studij odgovarajuće vrste za rad na radnome mjestu odgojitelja ili   
                    stručnoga suradnika u dječjem vrtiću, koji može biti:
                 a) sveučilišni integrirani prijediplomski i diplomski studij,
                 b) sveučilišni prijediplomski studij za odgojitelja,
                 c) sveučilišni diplomski studij,
                 d) stručni diplomski studij,
                 e) stručni studij odgovarajuće vrste, odnosno stručni studij kojim je stečena viša   
                     stručna sprema odgojitelja u skladu s prijašnjim propisima,
- položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s odredbama Zakona o predškolskom odgoju i obrazovanju.
            (3) Za vršitelja dužnosti ravnatelja ne može biti imenovana osoba za čiji rad u dječjem  
                 vrtiću postoje zapreke iz članka 25. Zakona o predškolskom odgoju i obrazovanju.
(3) Mandat vršitelja dužnosti ravnatelja traje do imenovanja ravnatelja, a najdulje godinu dana.
(4) Vršitelj dužnosti ravnatelja ima sva prava i obveze ravnatelja.



VIII. STRUČNO TIJELO VRTIĆA


Članak 62.
(1) Stručno tijelo u Vrtiću je odgojiteljsko vijeće.
(2) Odgojiteljsko vijeće čine odgojitelji, stručni suradnici i zdravstveni radnici koji ostvaruju programe predškolskog odgoja u Vrtiću.
(3) Odgojiteljsko vijeće radi na sjednicama.
(4) Odgojiteljskom vijeću predsjedava ravnatelj ili osoba koju on ovlasti.
(5) Sjednice Odgojiteljskog vijeća obvezne su za sve odgojitelje, stručne suradnike i zdravstvene radnike. Neopravdani izostanak sa sjednica Odgojiteljskog vijeća predstavlja povredu radne obveze.


Članak 63.
Odgojiteljsko vijeće:
· sudjeluje u utvrđivanju plana i programa rada Vrtića;
· prati ostvarivanje plana i programa rada Vrtića;
· skrbi o primjeni suvremenih oblika i metoda rada s djecom;
· daje upravnom vijeću i ravnatelju mišljenje u svezi s razvojem djelatnosti;
· raspravlja i odlučuje o stručnim pitanjima rada;
· potiče i promiče stručni rad;
· obavlja druge stručne poslove određene zakonom, ovim Statutom i drugim aktima Vrtića.



IX. RODITELJI I SKRBNICI DJECE



Članak 64.
(1) Radi što uspješnijeg ostvarivanja djelatnosti Vrtić stalno surađuje s roditeljima ili skrbnicima djece.
(2) Suradnja s roditeljima ili skrbnicima djece ostvaruje se na individualnim razgovorima, roditeljskim sastancima i na drugi pogodan način.


Članak 65.
     Roditelji su odgovorni za praćenje rada i napredovanje djece i o svim uočenim problemima dužni su pravodobno izvijestiti Vrtić.



X. RADNICI


Članak 66.
     Radnici Vrtića su odgojitelji, stručni suradnici te drugi stručni (administrativno-tehnički) i pomoćni radnici.


Članak 67.
(1) Odgojitelji i stručni suradnici u Vrtiću mogu biti osobe koje imaju odgovarajuću vrstu i razinu obrazovanja, zdravstveno su sposobne za obavljanje poslova njege, odgoja i obrazovanja, socijalne i zdravstvene zaštite te skrbi o i koje mogu izvoditi odgojno-obrazovni rad s djecom na hrvatskom jeziku i latiničnom pismu.
(2) Drugi radnici mogu biti osobe koje ispunjavaju potrebne uvjete za poslove koje obavljaju.
Članak 68.
(1) Odgojitelji i stručni suradnici imaju pravo i dužnost neprestano se stručno i pedagoški usavršavati, pratiti znanstvena dostignuća i unapređivati pedagošku praksu. 
(2) Usavršavanje iz stavka 1. ovoga članka sastavni je dio radnih obveza odgojitelja i stručnih suradnika.



Članak 69.
     Zasnivanje i prestanak radnog odnosa radnika u Vrtiću obavlja se prema zakonu, podzakonskim aktima i općim aktima Vrtića, sklapanjem i prestankom ugovora o radu.




XI. IMOVINA VRTIĆA I FINANCIJSKO POSLOVANJE


Članak 70.
(1) Sredstva za rad koja su pribavljena od Osnivača, stečena pružanjem usluga ili su pribavljena iz drugih izvora čine imovinu ustanove. U tom smislu imovinom ustanove smatraju se sve nekretnine i pokretnine Vrtića.
(2) O imovini Vrtića dužni su se skrbiti svi radnici Vrtića.


Članak 71.
(1) Za obavljanje djelatnosti Vrtić osigurava sredstva od Osnivača, od roditelja korisnika usluga, odnosno od prodaje i usluga na tržištu te donacija.
(2) Vođenje računovodstvenog i knjigovodstvenog poslovanja, evidencija financijskog poslovanja i sredstava obavlja se u skladu sa zakonom i pozitivnim propisima.
(3) Prihodi i rashodi za obavljanje djelatnosti utvrđuju se financijskim planom.
(4) U svezi s financijskim poslovanjem Vrtića ravnatelj je ovlašten i odgovoran:
· za zakonito, učinkovito, svrhovito i ekonomično raspolaganje proračunskim sredstvima;
· za planiranje i izvršavanje financijskog plana.
(5) Financijski plan, polugodišnji i godišnji obračun financijskog plana donosi upravno vijeće, na prijedlog ravnatelja.
(6) Godišnji obračun financijskog plana te ostala financijska izvješća ravnatelj je dužan dostaviti Osnivaču. 


Članak 72.
     Ako Vrtić na kraju kalendarske godine ostvari dobit, tu će dobit upotrijebiti za obavljanje i razvoj djelatnosti, u skladu s aktima Osnivača i statutom.


Članak 73.
     Ako Vrtić na kraju kalendarske godine iskaže gubitak u financijskom poslovanju, gubitak će se namiriti u skladu s odlukom Osnivača.

XII. JAVNOST RADA


Članak 74.
(1) Rad Vrtića i njegovih tijela je javan. Javnost rada ostvaruje se osobito:
· izvještavanjem roditelja, građana i pravnih osoba o uvjetima i načinu davanja usluga i obavljanju poslova iz svoje djelatnosti u pravilu putem internet stranica i drugih oblika digitalne komunikacije, sredstvima javnog priopćavanja, te oglasne ploče Vrtića;
· davanjem pravovremene obavijesti roditeljima, građanima i pravnim osobama, na njihov zahtjev, o uvjetima i načinu davanja usluga;
· obavijestima o sjednicama ili sastancima upravnog i odgojiteljskog vijeća te mogućnostima neposrednog uvida u njihov rad;
· obavijestima o broju osoba kojima se istovremeno osigurava neposredan uvid u rad tijela Vrtića;
· pravodobnom davanju obavijesti i uvidom u odgovarajuću dokumentaciju sredstvima javnog informiranja;
· obavještavanjem putem sredstava javnog informiranja o održavanju znanstvenih i stručnih skupova u Vrtiću i omogućavanje prisustvovanja skupovima;
· objavljivanjem općih i pojedinačnih akata koji su u svezi s djelatnošću Vrtića.
(2) Vrtić opće akte koji uređuju obavljanje njegove djelatnosti ili dijela djelatnosti koja se smatra javnom službom, objavljuje na svojim internet stranicama na lako pretraživ način i u strojno čitljivom obliku.



XIII. POSLOVNA TAJNA



Članak 75.
Poslovnom tajnom smatraju se:
1. podaci sadržani u molbama, zahtjevima i prijedlozima roditelja i skrbnika te drugih građana i pravnih osoba upućenih Vrtiću;
2. podaci sadržani u prilozima uz molbe, zahtjeve i prijedloge iz točke 1. ovoga članka;
3. podaci utvrđeni u postupku zaštite dostojanstva radnika; 
4. podaci o djeci upisanoj u Vrtić koji su socijalno-moralne naravi;
5. podaci i isprave koji su određeni kao poslovna tajna zakonom ili drugim propisima; 
6. podaci i isprave koje ravnatelj proglasi poslovnom tajnom.


Članak 76.
(1) Podatke i isprave koji se smatraju poslovnom tajnom, dužni su čuvati svi radnici Vrtića, bez obzira na koji su način saznali za te podatke i isprave.
(2) Povreda čuvanja poslovne tajne predstavlja osobito tešku povredu radne obveze.
(3) Čuvanje poslovne tajne obvezuje radnike i nakon prestanka rada u Vrtiću.
(4) Obveza čuvanja poslovne tajne ne odnosi se na davanje podataka u postupku pred sudom ili upravnim tijelom.
(5) Vrtić će uskratiti davanje informacija, odnosno uvid u dokumentaciju samo u skladu s propisima o zaštiti tajnosti podataka i zaštiti osobnih podataka.




XIV. ZAŠTITA LJUDSKOG OKOLIŠA



Članak 77.
(1) Radnici Vrtića trebaju svakodnevno osiguravati uvjete za čuvanje i razvoj prirodnih i radom stvorenih vrijednosti ljudskog okoliša te sprječavati i otklanjati štetne posljedice koje zagađivanjem zraka, tla i vode, bukom ili na drugi način ugrožavaju te vrijednosti ili dovode u opasnost život i zdravlje ljudi.
(2) Zaštita ljudskog okoliša podrazumijeva zajedničko djelovanje svih radnika Vrtića.


Članak 78.
(1) Odgojitelji koji sudjeluju u izvođenju odgojno-obrazovnih programa, dužni su posvetiti pozornost odgoju djece u svezi s čuvanjem i zaštitom ljudskog okoliša.
(2) Programi rada Vrtića u zaštiti ljudskog okoliša sastavni su dio plana i programa rada Vrtića.




XV. ZAŠTITA OSOBNIH PODATAKA



Članak 79.
(1) Osobni podaci fizičkih osoba mogu se u Vrtiću prikupljati u svrhu s kojom je ispitanik upoznat, koja je izrijekom propisana i u skladu sa zakonom, a mogu se dalje obrađivati samo u svrhu za koju su prikupljeni.
(2) U Vrtiću se mogu obrađivati osobni podaci samo uz uvjete određene zakonom i drugim propisima.
(3) Osobni podaci moraju se obrađivati zakonito i pošteno.




XVI. SJEDNICE VRTIĆKIH VIJEĆA



Članak 80.
(1) Upravno vijeće i odgojiteljsko vijeće (u daljem tekstu: vijeće) rade na sjednicama.
(2) Sjednice vijeća održavaju se prema potrebi, odnosno u skladu s Godišnjim planom i programom rada Vrtića.
(3) Pravo nazočnosti na sjednici vijeća imaju članovi vijeća, ravnatelj i osobe koje su uredno pozvane na sjednicu.


Članak 81.
     Sjednica vijeća može se održati i vijeće može pravovaljano odlučivati ako je na sjednici nazočna natpolovična većina ukupnog broja članova vijeća.

Članak 82.
(1) Vijeće odlučuje natpolovičnom većinom glasova nazočnih članova, osim kada je zakonom ili odredbama ovoga Statuta drugačije određeno.
(2) Vijeće odlučuje javnim glasovanjem, osim kada je zakonom, ovim Statutom ili prethodnom odlukom vijeća određeno da se glasuje tajno.
(3) Članovi vijeća glasuju javno tako da se dizanjem ruke izjašnjavaju za ili protiv prijedloga o kojem odlučuju ili se mogu suzdržati od glasanja.
(4) Članovi vijeća kada glasuju tajno, odlučuju tako da na glasačkom listiću zaokruže redni broj ispred osobe ili prijedloga za koji glasuju.


Članak 83.
     Nazočnost na sjednici vijeća dužnost je članova vijeća. 


Članak 84.
    Na sjednicama vijeća vodi se zapisnik. Zapisnik potpisuju predsjedavatelj sjednice i zapisničar.


Članak 85.
(1) Rad vijeća na sjednici uređuje se poslovnikom.
(2) Odredbe poslovnika iz stavka 1. ovoga članka odnose se i na rad radnih tijela  (povjerenstava) koja se osnivaju prema odredbama ovoga Statuta.




XVII. OPĆI I POJEDINAČNI AKTI VRTIĆA 




Članak 86.
     Opći akti Vrtića su:
· Statut;
· Pravilnik;
· Poslovnik;
· odluke kojima se na opći način uređuju odnosi u Vrtiću.


Članak 87.
     Opće akte upravno vijeće donosi:
· u svezi s izvršenjem zakona, podzakonskih akata i drugih propisa;
· u svezi s izvršenjem odredaba ovoga Statuta;
· u svezi s uređivanjem odnosa u Vrtiću.



Članak 88.
     Upravno vijeće donosi sljedeće opće akte Vrtića:
· Statut, uz prethodnu suglasnost Osnivača, 
· Pravilnik o unutarnjem ustrojstvu i načinu rada Vrtića, uz prethodnu suglasnost Osnivača, 
· Pravilnik o radu, 
· Pravilnik o zaštiti na radu, 
· Pravilnik o zaštiti od požara, 
· Pravilnik o kućnom redu, 
· Poslovnik o radu upravnog vijeća, 
· Poslovnik o radu odgojiteljskog vijeća,
· Pravilnik o zaštiti i obradi arhivskog i registraturnog gradiva,
· ostale opće akte koje je potrebno donijeti sukladno pozitivnim propisima.


Članak 89.
     Inicijativu za donošenje općih akata, izmjena i dopuna općih akata, može dati svaki član upravnog vijeća i ravnatelj.


Članak 90.
(1) Opći akti objavljuju se na oglasnoj ploči Vrtića.
(2) Opći akti stupaju na snagu dan nakon dana objave na oglasnoj ploči Vrtića, osim ako je zakonom i ovim Statutom određeno drugačije.


Članak 91.
(1) Opći akti primjenjuju se danom njihova stupanja na snagu, osim ako općim aktom kao dan primjene nije određen neki drugi dan.
(2) Opći akti ne mogu imati povratno djelovanje.


Članak 92.
     Autentično tumačenje općih akata daje upravno vijeće.


Članak 93.
(1) Pojedinačne akte kojima se uređuju  pojedina prava i interesi djece, roditelja, radnika  i građana, donose upravno vijeće, ravnatelj i drugi ovlašteni radnici.
(2) Pojedinačni akti stupaju na snagu i izvršavaju se nakon donošenja, osim ako je provođenje tih akata uvjetovano konačnošću akta, nastupom određenih činjenica ili istekom određenog roka.




XVIII. ZAVRŠNE ODREDBE




Članak 94.
     Ovaj Statut stupa na snagu dan nakon dana objave na oglasnoj ploči Vrtića.


Članak 95.
Stupanjem na snagu ovoga Statuta prestaje važiti Statut Vrtića od 25.11.2022. godine (KLASA: 012-03/22-01/01, URBROJ: 238/10-77-02-22-1).

KLASA: 011-01/26-01/01
URBROJ: 238/10-77-02-26-

U Ivanić-Gradu, ___________2026. 


                                                                                                                                                                                                            
                                                                                       Predsjednica upravnog vijeća
                                                                                                  Irena Fučkar

                                                                                           ____________________



















Statut Dječjeg vrtića Ivanić Grad objavljen je na oglasnoj ploči Vrtića dana ______.2026. godine, te je stupio na snagu ______.2026. godine. 



RAVNATELJICA
Draženka Pina Gavranović

___________________








